Likumprojekts

**Grozījumi Bāriņtiesu likumā**

Izdarīt Bāriņtiesu likumā (Latvijas Republikas Saeimas un Ministru Kabineta Ziņotājs, 2006, 15. nr.; 2007, 3. nr.; 2009, 2., 13., 14. nr.; Latvijas Vēstnesis, 2009, 193., 205. nr.; 2011, 112., 132. nr.; 2012, 200. nr.; 2013, 112., 188. nr.; 2014, 41., 98. nr.; 2015, 227. nr.) šādus grozījumus:

1. Aizstāt 10. panta trešās daļas otrajā teikumā vārdus "pirmajai daļai" ar vārdiem un skaitli "pirmās daļas 1. punktam".

2.  26. pantā:

aizstāt trešajā daļā vārdus "Pagaidu aizbildni" ar vārdiem "Aizbildni uz laiku";

izslēgt ceturtās daļas 4. punktu.

3. Aizstāt 27. panta ceturtajā daļā vārdus "pagaidu aizbildņa " ar vārdiem "aizbildņa uz laiku".

4. Izslēgt 33. panta pirmajā daļā skaitli "3.".

5. Izslēgt 34. panta pirmās daļas 1.1 punktu un 2.1 daļu.

6. Papildināt likumu ar 43.1 pantu šādā redakcijā:

**"43.1 pants. Aizgādnības informācijas sistēma**

(1) Informācijas apstrādi par aizgādnībā esošām personām un aizgādņiem bāriņtiesas veic Aizgādnības informācijas sistēmā, kas ir valsts informācijas sistēmas "Integrētā iekšlietu informācijas sistēma" sastāvdaļa (turpmāk – informācijas sistēma).

(2) Informācijas apstrādes mērķis ir nodrošināt aizgādnībā esošo personu personisko un mantisko interešu aizstāvību.

(3) Tiesības saņemt un izmantot informācijas sistēmā iekļauto informāciju, tai skaitā personas datus, ir arī šādām institūcijām un personām to darbību reglamentējošajos normatīvajos aktos noteikto funkciju izpildei saistībā ar aizgādnībā esošajām personām:

1) Valsts bērnu tiesību aizsardzības inspekcijai, lai nodrošinātu bāriņtiesu darba uzraudzību aizgādnībā esošo personu tiesību aizsardzības jomā;

2) Pilsonības un migrācijas lietu pārvaldei, lai nodrošinātu aizgādnībā esošo personu statusu raksturojošās informācijas aktualizēšanu Iedzīvotāju reģistrā;

3) citām valsts un pašvaldību iestādēm, kuru darbību reglamentējošajos normatīvajos aktos ir noteikts, ka šo iestāžu funkcijas ir saistītas ar sociālo nodrošinājumu aizgādnībā esošajām personām, tai skaitā pakalpojumu, pabalstu un sociālās palīdzības nodrošināšanu un sociālo darbu.

(4) Ziņas par tiesu nolēmumiem aizgādnības lietās iekļaušanai Aizgādnības informācijas sistēmā sniedz tiesas, bet ziņas par notariālajiem aktiem par aizgādnības nodibināšanu – zvērināti notāri.

(5) Ministru kabinets nosaka informācijas sistēmā iekļaujamo datu apjomu, datu iekļaušanas un saņemšanas kārtību, kā arī iekļauto datu apstrādes kārtību.

(6) Informācijas sistēmas pārzinis ir Iekšlietu ministrijas Informācijas centrs.

(7) Informācijas sistēmā iekļaujamos datus par aizgādņa iecelšanu pilngadīgajām personām ar ierobežotu rīcības spēju, aizgādņa atcelšanu vai atlaišanu no pienākumu pildīšanas informācijas sistēmā glabā piecus gadus pēc aizgādnības izbeigšanās.

(8) Informācijas sistēmā iekļaujamos datus par aizgādņa iecelšanu promesošo vai pazudušo personu mantai vai mantojumam, lietas par aizgādņa atcelšanu vai atcelšanu no pienākumu pildīšanas informācijas sistēmā glabā 15 gadus pēc aizgādnības izbeigšanās."

7. Papildināt pārejas noteikumus ar 18. punktu šādā redakcijā:

"18. Šā likuma 43.1 pants stājas spēkā 2019. gada 1. janvārī."

Labklājības ministrs

Jānis Reirs